**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ БУС ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 08 ДУГААР САРЫН 26-НЫ ӨДӨР /БААСАН ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-3 |
| 2 | Хуралдааны дэлгэрэнгүй тэмдэглэл | 4-6 |
|  | 1.Монгол Улсын Засгийн газрын тухай хуульд өөрчлөлт оруулах тухай хуулийн төсөл /Монгол Улсын Үндсэн хуульд оруулсан өөрчлөлттэй холбогдуулан Төрийн байгуулалтын байнгын хороо боловсруулсан, анхны хэлэлцүүлэг/2.“Ажлын хэсэг байгуулах тухай” Байнгын хорооны тогтоолын төсөл /Монгол Улсын Үндсэн хуулийн цэцийн 2022 оны 01, 02 дугаар тогтоолтой холбогдуулан гаргах Монгол Улсын Их Хурлын тогтоолын төсөл боловсруулах үүрэг бүхий/ | 4-55-6 |

***Монгол Улсын Их Хурлын 2022 оны ээлжит бус чуулганы***

***Төрийн байгуулалтын байнгын хорооны 08 дугаар сарын 26-ны***

***өдөр /Баасан гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 14 цаг 32 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Б.Пүрэвдорж;*

*Чөлөөтэй: Ж.Батсуурь, Г.Занданшатар, Л.Оюун-Эрдэнэ Ц.Мөнхцэцэг, Ж.Эрдэнэбат;*

*Эмнэлгийн чөлөөтэй: А.Адъяасүрэн, Г.Ганболд.*

***Нэг.Монгол Улсын Засгийн газрын тухай хуульд өөрчлөлт оруулах тухай хуулийн төсөл*** */Монгол Улсын Үндсэн хуульд оруулсан өөрчлөлттэй холбогдуулан Төрийн байгуулалтын байнгын хороо боловсруулсан,* ***анхны хэлэлцүүлэг****/*

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын Зөвлөхүүдийн албаны зөвлөх Б.Баярсайхан, Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

*Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу Засгийн газрын тухай хуульд өөрчлөлт оруулах тухай хуулийн төслийг**зүйл бүрээр хэлэлцэв.*

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Хуулийн төслийг зүйл бүрээр хэлэлцэж дууслаа.

Улсын Их Хурлын гишүүн Д.Тогтохсүрэн Монгол Улсын Засгийн газрын тухай хуульд өөрчлөлт оруулах тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах саналыг нэгдсэн хуралдаанд гаргах нь зүйтэй гэсэн горимын санал гаргав.

**Ж.Мөнхбат:** Улсын Их Хурлын гишүүн Д.Тогтохсүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 1

Бүгд: 11

90.9 хувийн саналаар горимын санал дэмжигдлээ.

**Ж.Мөнхбат:** Монгол Улсын Засгийн газрын тухай хуульд өөрчлөлт оруулах тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах саналыг чуулганы нэгдсэн хуралдаанаар оруулж батлуулах нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 1

Бүгд: 11

90.9 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ж.Сүхбаатар Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 14 цаг 39 минутад хэлэлцэж дуусав.*

***Хоёр.“Ажлын хэсэг байгуулах тухай” Байнгын хорооны тогтоолын төсөл*** */Монгол Улсын Үндсэн хуулийн цэцийн 2022 оны 01, 02 дугаар тогтоолтой холбогдуулан гаргах Монгол Улсын Их Хурлын тогтоолын төсөл боловсруулах үүрэг бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Байнгын хорооны дарга Ж.Мөнхбат тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүн Н.Энхболд санал хэлэв.

**Ж.Мөнхбат:** “Монгол Улсын Үндсэн хуулийн цэцийн 2022 оны 01, 02 дугаар тогтоолтой холбогдуулан гаргах Монгол Улсын Их Хурлын тогтоолын төсөл боловсруулах үүрэг бүхий” ажлын хэсгийг байгуулж, ажлын хэсгийн ахлагчаар Улсын Их Хурлын гишүүн С.Одонтуяа, гишүүдэд Улсын Их Хурлын гишүүн Т.Доржханд, Ж.Мөнхбат, Ж.Сүхбаатар, Ш.Раднаасэд нарыг томилох гэсэн Байнгын хорооны тогтоолын төслийг батлах санал хураалт явуулъя.

Зөвшөөрсөн: 10

Татгалзсан: 1

Бүгд: 11

90.9 хувийн саналаар Байнгын хорооны тогтоол батлагдлаа.

Байнгын хорооны хуралдаанаар 2 асуудал хэлэлцэв.

*Хуралдаан 11 минут үргэлжилж, 19 гишүүнээс 11 гишүүн хүрэлцэн ирж, 57.9 хувийн ирцтэйгээр 14 цаг 43 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН БАЙНГЫН

ХОРООНЫ ДАРГА Ж.МӨНХБАТ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ БУС ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 08 ДУГААР САРЫН 26-НЫ ӨДӨР /БААСАН ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Мөнхбат:** Байнгын хороодын гишүүдийн олонх хүрэлцэн ирж Байнгын хорооны ирц бүрдсэн тул Төрийн байгуулалтын байнгын хорооны 2022 оны 8 дугаар сарын 26- ны өдрийн хуралдаан нээснийг мэдэгдье.

Байнгын хорооны хуралдаанаар 2 асуудлыг хэлэлцэнэ. Монгол Улсын Засгийн газрын хуульд өөрчлөлт оруулах тухай хуулийн төсөл.

Хоёрт, Ажлын хэсэг байгуулах тухай Төрийн байгуулалтын байнгын хорооны тогтоолын төсөл.

Хэлэлцэх асуудал дээр саналтай гишүүн байна уу? Алга байна. Хэлэлцэх асуудалдаа оръё.

**Нэг.Монгол Улсын Засгийн газрын тухай хуульд өөрчлөлт оруулах тухай хуулийн төслийн хэлэлцүүлгийг явуулъя.**

Монгол Улсын Их Хурлын чуулганы хуралдааны дэгийн тухай хуулийн 85.1-ээр Монгол Улсын Үндсэн хуулийн Жаран зургадугаар зүйлийн 4 дэх хэсэгт заасны дагуу Цэцийн тогтоолоор хууль, тогтоолын зарим зүйл, хэсэг, заалтыг хүчингүй болгосон бол Улсын Их Хурал хууль, тогтоолд зохих нэмэлт, өөрчлөлт оруулах эсэх асуудлыг шийдвэрлэнэ. 85.2.Цэцийн тогтоолыг чуулганы үеэр хүлээн авсан бол ажлын 15 өдрийн дотор, чуулганы чөлөөт цагт хүлээн авсан бол ээлжит болон ээлжит бус чуулган эхэлснээс хойш ажлын 15 өдрийн дотор холбогдох Байнгын хороо, Цэцийн тогтоолтой холбогдуулан хууль, тогтоолд нэмэлт, өөрчлөлт оруулах эсэх асуудлыг хэлэлцэнэ. 85.3.Байнгын хорооны хуралдаанд оролцсон гишүүдийн олонх хууль, тогтоолд нэмэлт, өөрчлөлт оруулах нь зүйтэй гэж үзвэл Байнгын хороо хууль, тогтоолд оруулах нэмэлт, өөрчлөлтийн төслийг боловсруулж Байнгын хорооны санал, дүгнэлтийн хамт нэгдсэн хуралдаанд оруулна. Тухайн төслийн талаар Засгийн газар, холбогдох бусад байгууллагаас санал авахыг шаардахгүй. 85.4.Нэгдсэн хуралдаанаар хууль, тогтоолын төсөлд нэмэлт, өөрчлөлт оруулах төслийг энэ хуульд заасан хууль, тогтоолын төслийг хэлэлцэх журмаар хэлэлцэж батална. 39.10.Байнгын хороо хуулийн төслийг зүйл бүрээр хэлэлцэнэ. 39.11.Гишүүн хуулийн төслийн тухайн зүйлтэй холбогдуулан хууль санаачлагчаас болон бусад оролцогчдоос асуулт асууж болно гэсэн ийм дэгийн хуулийн зохицуулалттай байгаа.

Ингээд дээр дурдсан дэгийн хуулиудын зохицуулалтын дагуу хуулийн төслийг зүйл бүрээр нь хэлэлцэнэ.

Монгол Улсын Засгийн газрын тухай хуульд өөрчлөлт оруулах тухай хуулийн төслийн 1 дүгээр зүйл дээр асуулт, саналтай гишүүн байна уу? Алга байна. Монгол Улсын Засгийн газрын тухай хуульд өөрчлөлт оруулах тухай хуулийн төслийн 2 дугаар зүйл дээр асуулт саналтай гишүүн байна уу? Алга байна.

Монгол Улсын Засгийн газрын тухай хуульд өөрчлөлт оруулах тухай хуулийн төслийг зүйл бүрээр нь хэлэлцэж дууслаа.

Тогтохсүрэн гишүүн горимын санал гаргая гэсэн санал хэлж байна. Тогтохсүрэн гишүүн.

**Д.Тогтохсүрэн:** Баярлалаа. Байнгын хорооны гишүүдийнхээ өдрийн мэнд хүргэе. Одоо Засгийн газрын тухай хуульд орж байгаа өөрчлөлт бол үндсэндээ өчигдөр, уржигдар бидний ярьж байсан л асуудал. Дэгийн хууль журмын хуулийн өөрчлөлт энийг л ярьж байсан. Өчигдөр Үндсэн хуулийн Гучин есдүгээр зүйлийн 1.2 дахь өгүүлбэр, энийг л хассан. Өнөөдөр бол Засгийн газрын хууль дээрээс нь гарч байгаа юм. Тийм учраас зарчмын зөрүүтэй санал гаргаагүй учраас анхны хэлэлцүүлгээр нь баталъя гэдэг горимын саналыг оруулж байгаа юм. Байнгын хорооны гишүүдийг дэмжиж өгөхийг хүсье.

**Ж.Мөнхбат:** Тогтохсүрэн гишүүний гаргасан горимын саналаар, анхны хэлэлцүүлгээр нь эцсийн хэлэлцүүлэг хамтарч хийе гэсэн ийм горимын саналыг гаргаж байна. Горимын саналаар санал хураалт явуулъя. Дэмжье гэдэг саналын томьёоллоор санал хураалт.

11 гишүүнээс 10 гишүүн дэмжиж, 90.9 хувийн саналаар санал дэмжигдлээ.

Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн Жамъянхорлоогийн Сүхбаатар танилцуулна. Монгол Улсын Засгийн газрын тухай хуульд өөрчлөлт оруулах тухай хуулийн төслийн хэлэлцүүлгийг явуулж дууслаа.

Хоёрдугаар асуудал

**Хоёр.Улсын Их Хурлын Төрийн байгуулалтын байнгын хорооны тогтоол “Ажлын хэсэг байгуулах тухай”**

Монгол Улсын Их Хурлын тухай хуулийн 25 дугаар зүйлийн 25.6 дахь хэсгийг үндэслэн Төрийн байгуулалтын байнгын хорооноос тогтоох нь:

1.Монгол Улсын Үндсэн хуулийн цэцийн 2022 оны 01, 02 дугаар тогтоолтой холбогдуулан гаргах Монгол Улсын Их Хурлын тогтоолын төсөл боловсруулах үүрэг бүхий ажлын хэсгийг дараах бүрэлдэхүүнтэй байгуулсугай.

1.Ажлын хэсгийн ахлагчаар, Улсын Их Хурлын гишүүн, Улсын Их Хурлын дэд дарга С.Одонтуяа, гишүүдэд Доржханд, Мөнхбат, Сүхбаатар, Энхболд.

2.Улсын Их Хурлын тогтоолын төслийг 2022 оны 8 дугаар сарын 29-ний өдрийн дотор боловсруулан Төрийн байгуулалтын байнгын хороонд танилцуулахыг ажлын хэсгийн ахлагч Одонтуяад даалгасугай. Төрийн байгуулалтын байнгын хорооны дарга Мөнхбат гэсэн тогтоолын төсөл байна.

Тогтоолын төсөлтэй холбогдуулан асуулттай гишүүн байна уу? Алга байна. Саналтай гишүүн байна уу? Нямаагийн Энхболд гишүүн санал хэлье.

**Н.Энхболд:** Энэ удаа яг ямар шийдвэр гаргах төсөл боловсруулах ажлын хэсэг билээ? Нөгөө цэцийн тогтоолуудтай холбоотой гэвэл энэ удаа би ажлын хэсэгт нь орохгүй байсан юм. Залуу бас хуульч залуу гишүүдээс нэгийг нь оруулаад, үзээд боловсруулаад ажиллаад тэгээд явчихвал яах вэ? Дараа нь тэр тогтоол нь гараад үргэлжлүүлээд энэ ажил үргэлжлээд явах ийм хэрэг гарвал тэнд нь ороод ажиллаж болно. Энэ тогтоолын төсөлд бол би сая ойрын үед ажлын хэсэг гээд хөдөө гадаа явах, тойргоор явах, баахан ажлуудаасаа хойшоо суучихсан юм.

**Ж.Мөнхбат:** За ойлголоо. Нямаагийн Энхболдын гишүүний саналыг хүндэтгэн үзэх шалтгаантай гэж үзээд оронд нь Раднаасэд гишүүнийг орууллаа. Ямар агуулгатай, ямар зорилготой ажлын хэсэг байгуулагдаж байгаа талаар бүлгийн дарга Тогтохсүрэн товч тайлбар хэлчихье.

**Д.Тогтохсүрэн:** Энэ Улсын Их Хурлын даргад чиглэл өгсөн юм. Тэгэхээр бид нар өнөөдөр Үндсэн хуулийн цэцийн гаргасан шийдвэртэй холбогдуулаад гаргаж байгаа Үндсэн хуулийн өөрчлөлт, бусад хуулиуд бол дан ганцхан Их Хурлын гишүүн Засгийн газрын гишүүн байж болохтой холбоотой асуудлыг нь шийдчихэж байгаа юм. Цаана нь манай Их Хурлын гишүүдээс маш олон удаа санал тавьсан, Цэцийн хоёр дүгнэлт. Тэгээд өнгөрсөн хаврын нөгөө улс төрийн намуудын тунхаг орон нутгууд, 6 дугаар сард хийсэн хэлэлцүүлэг эдгээрийн үр дүнг нэгтгэж нэг ийм тодорхой Их Хурлаас Засгийн газарт чиглэл өгсөн тогтоол гаргая гэж байгаа юм. Тэгээд энэ тогтоолын төслийг бэлтгэх, боловсруулах ийм ажлын хэсэг байгаа. Нэг дэх өдөр бэлтгээд гаргачихвал ирэх долоо хоногийн нэг, хоёр дахиас хэтрэхгүй Их Хурлаар оруулаад гаргачихъя гэж, ийм шийдвэрийн төсөл боловсруулах ажлын хэсэг байгаа юм.

**Ж.Мөнхбат:** Саяын Тогтохсүрэн гишүүний хэлсэн, одоо байгуулагдаж байгаа энэ ажлын хэсэг бол Улсын Их Хурлын тогтоолын төсөл боловсруулна, тэр тогтоолын төсөлд бас ажлын хэсэг байгуулагдана. Олон талын оролцоог хангасан Ардын Их Хурлын депутатууд буюу Үндсэн хууль тогтоогчдын холбоо, улс төрийн намууд, хуульч, судлаачид, эрдэмтэд гэсэн олон талын өргөн бүрэлдэхүүнтэй ажлын хэсгийг бас Улсын Их Хурлын тогтоолоор байгуулах ажил байгаа. Цэцийн 01, 02 дүгнэлттэй холбогдуулан.

Ингээд санал хураалт явуулъя.

Төрийн байгуулалтын байнгын хорооны тогтоолын төслийг дэмжье гэсэн саналын томьёоллоор санал хураалт

11-ээс 10 гишүүн дэмжиж 90.9 хувийн саналаар санал дэмжигдлээ.

Төрийн байгуулалтын байнгын хорооны энэ өдрийн хэлэлцэх асуудал үүгээр өндөрлөсөн тул Төрийн байгуулалтын байнгын хорооны хуралдаан өндөрлөж байна. Гишүүд ажлын хэсэгт баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ